 अपनी सशस्त्र ताकत दा प्रदर्शन करियै ते सारी ताकत लाइयै उ’नें रैली गी ऐ रोकी लैता ब केह् ओह् कठोर बलें दे इस्तेमाल कन्नै कश्मीर दे अलग-थलग पेदे लोकें दी अबाज गी चुप करोआई सकदे न ते उंदी राजनीतिक मंगें ते इच्छाएं गी दबाई सकदे न।  पिछले 20एं ब’रें थमां एह् बक्ख-बक्ख हत्थकंडे अपनाएं जा दे न।  ब नतीजा केह् रेआ ऐ?  एह् गल्ल साफ ऐ जे बल प्रयोग ते दमन लोकें दी अबाज गी दबाने च विफल रेह् न।  गोली दे बदले गोली दी नीति बी घातक गै सिद्ध होई ऐ।  इत्थूं तक्कर जे इक पास्सै बड्डे-बड्डे आर्थक पैकेज देने ते दुए पास्सै कठोर बल प्रयोग ते मानवाधिकार हनन करने दी नीति थमां बी भारत सरकार गी कोई लाह् नेईं होआ ऐ।  दिक्खेआ जा तां हर पास्सेआ लोकें दे नमीं दिल्ली कन्नै अलगाव च बढ़ोतरी गै होई ऐ ते इत्यूं तक्कर जे तथाकथित मुक्खधारा दी राजनीतिक पार्टियें पास्सेआ बी नमी दिल्ली पास्सेआ चलाई गेई नीतिएं दे खलाफ अवाज चुक्की गेई ऐ।  लाल चौक मार्च गी विफल बनाने दे प्रशासनिक दावें दे किश घैटे दे अन्दर गै राज्य प्रशासन ते सत्ता दे लोभी किश राजनेताएं दा राज्य विधानसभा चुनाएं आस्तै समर्थन जुटानें आस्तै मुक्ख चुनांऽ आयुक्त ते उंदे दौ आयुक्त श्रीनगर पुज्जी गे तां जे राज्य दे अलग-थलग पेदे लोकें उप्पर इक होर कठपुतली राजनीतिक शासन थोप्पी दित्ता जा।  ओह् इस सच्चाई कोला अन्जान नेईं होई सकदे न जे मजूदा स्थिति च सब्भनें गी मलाइयै चुनांऽ करोआने दी संभावना बड़ी घट्ट ऐ।  लोकतांत्रिक, स्वतंत्र, निश्पक्ष ते विश्‍वसनीय चुनांऽ छड़े इक निर्भय म्हौल च गै संभव होई सकदे न।  केह् साढ़े राज्य च नेहा म्हौल ऐ?  बंदूक दा डर ते असुरक्षा दी भावना अजैं बी व्याप्त ऐ।  नागरिक क्षेत्रें च 5 लक्ख कोला बी मते सशस्त्र बलें दी मजूदगी लोकें गी स्वतंत्रता ते मूल अधिकारें कोला वंचित रक्खै दी ऐ। 